**Bonaire** on Alankomaihin kuuluva saari Karibianmerellä. Se on oma erityisasemassa oleva kuntansa. Yhdessä Aruban ja Curaçaon kanssa se muodostaa ABC-saariksi kutsutun saariryhmän Venezuelan rannikon edustalla.

Bonaire oli vuoteen 2010 asti osa Alankomaiden Antilleja, joka hajotettiin 10. lokakuuta. Bonaire, Saba ja Sint Eustatius saivat erityskunnan aseman, ja Sint Maartenista ja Curaçaosta tehtiin autonomisia valtioita.

Saaren kaksi kaupunkia ovat Kralendijk (pääkaupunki) ja Rincon. Bonairen merkittävimmät vientituotteet ovat öljy ja suola. Suola tuotetaan saarella haihduttamalla auringonlämmön ja voimakkaan tuulen avulla vesi merivedestä. Saarella on Curoilin öljynjakelukeskus mutta saarella ei itsellään ole öljyesiintymiä.

Väestö
------

Bonairen pinta-ala on 294 km² (yhdessä lähes asumattoman Klein Bonairen kanssa). Saaren asukasluku on jatkuvassa kasvussa, ja vuonna 2014 se oli runsaat 18 000. Saaren väestö tulee eri puolilta maailmaa ja asukkaita onkin yli 80 maasta.

Virallinen kieli on hollanti mutta lähes 75 prosentilla asukkaista äidinkieli on papiamento. Lähes yhdeksällä prosentilla on äidinkielenään hollanti. Myös englanti ja espanja on paljon puhuttuja kieliä Bonairella. Espanjaa puhuukin pääkielenään 11 prosenttia väestöstä, mutta useimmat asukkaat osaavat sitä, sillä papiamento pohjautuu espanjaan.*lähde?*

Saari on kristitty, ja sen huomaa esimerkiksi kristillisten juhlapyhien viettämisestä. Mielenkiintoinen aika vierailla saarella on karnevaalien aika vuoden alussa. Lukuisten kirkkojen lisäksi Bonairelta löytyy myös moskeija ja synagoga.

Matkailu ja harrastusmahdollisuudet
-----------------------------------

Bonairelle tulee vuosittain lähes 300 000 matkailijaa. Suuri osa tulee risteilylaivoilla, jotka pysähtyvät saarelle yleensä vain päiväksi. Lentoteitse saapuu vuosittain lähes 130 000 turistia, ja he tulevat saarelle hyvin usein joko sukeltamaan, purjelautailemaan tai leijalautailemaan.*lähde?*

### Sukeltaminen

Bonaire on tunnettu sukelluskohteena. Saarta ympäröi yksi maapallon parhaiten säilyneistä koralliriutoista, jonka suojelemiseksi on ryhdytty voimakkaisiin toimenpiteisiin jo hyvin varhaisessa vaiheessa. Bonaire Marine Park perustettiin vuonna 1979 ja sitä suojelemaan perustettiin STINAPA-säätiö. Bonaire on saanut lempinimen *Divers' Paradise* (*Sukeltajien paratiisi*), ja Bonaire Marine Parkiin kuuluu 86 sukelluspaikkaa. Bonairella sukeltamisen erikoisuus on se, että siellä voi sukeltaa täysin omatoimisesti rannalta käsin. Sukelluspaikat on merkitty maastoon keltaisella kivellä, ja opaskirjasta tai internetistä saa tarkat navigointiohjeet. Vain veneellä tavoitettavia sukelluspaikkoja on etenkin läheisellä Klein Bonairen saarella.*lähde?*

### Purjelautailu

Voimakkaiden, lämpiminen pasaatituulien ja aalloilta suojatun matalapohjaisen laguunin ansiosta on Bonairea on pidetty myös purjelautailun paratiisina.

### Leijalautailu

Pasaattituulien ansiosta on Bonaire myös yksi maailman parhaista leijalautailukohteista. Länsirannalla tuuli tulee juuri oikeasta suunnasta ja puhaltaa maaltakäsin noin 17 - 22 solmun voimakkuudella. Rannan läheisyydessä on aloittelijan helppo harjoitella ilman häiritseviä aaltoja ja kokeneemmat pääsevät harjoittelemaan hyppyjään kauempana rannasta. Saarella on kaksi leijalautailukoulua.

Bonaire satelliittikuvassa

Lähteet
-------

1. 1 2  Dutch Antilles dissolves as two new countries created *Reuters.com*.  10.10.2010. Thomson Reuters. Viitattu 11.10.2010. (englanniksi)
2. ↑  Bonaire sea salt, (Arkistoitu – Internet Archive) Foodiemoment.com/
3. ↑  Curoil.com (Arkistoitu – Internet Archive)
4. ↑  Statline.cbs.nl
5. ↑  Useful facts, Tourismbonaire.com
6. ↑  Languages, Tourismbonaire.com
7. ↑  Calendar of events, Tourismbonaire.com (Arkistoitu – Internet Archive)
8. ↑  Religion Geographia.com
9. ↑  Tourism in the Caribbean Netherlands in 2014, cbs.nl
10. ↑  Stinapa
11. ↑  Bonaire dive sites, Tourismbonaire.com
12. 1 2  Bonaire Windsurf Place, Bonairewindsurfplace.com
13. ↑  Kiteboarding, Infobonaire.com

Aiheesta muualla
----------------

* Kuvia tai muita tiedostoja aiheesta **Bonaire** Wikimedia Commonsissa

* InfoBonaire.com - Bonairen matkailutoimisto
* Satellittikuva Bonairesta
* ReefCam (Arkistoitu – Internet Archive) - Vedenalainen web-kamera Bonairen koralliriutalla